《道人彭永年来番禺过访相约归日游阁皂》
宋代·曾丰

雅性苦无他嗜好，山之佳处吾皆到。
江西山半入诗中，点检怪犹无阁皂。
吾家十世江西居，南来始得阁皂图。
垩文横斜水曲直，煤汁浓淡山荣枯。
燕閒指顾图之上，神游满意酬心赏。
已空沙界无大千，那信沧溟有方丈。
诗仙来往白云乡，惟沈廷瑞伊用昌。
画帘卷舒纳夜月，金收开阖吞朝阳。
两篇之外有余景，孟阳摹写得要领。
或云图是无声诗，犹将幻梦对泡影。
撙斋或是武夷曾，道人未必非老彭。
相逢恍惚似前世，一笑舂容话长生。
大道一成百无恐，仙家犹被死生动。
逃劫莫如徐佐卿，山行未免飞矢中。
道人词离不敢争，殷勤约我游青城。
横江孤雁飞且鸣，便是道人出相迎。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。